b'\n_START_ARTICLE_\n\xc4\x8cude\xc5\xbe v operi\n_START_SECTION_\nKratek povzetek zgodbe\n_START_PARAGRAPH_\nJulija ni marala opere, saj je tja morala iti vsako nedeljo s svojo teto, tam pa ji je bilo zelo dolg\xc4\x8das. Nekega dne, ko je spet spremljala teto v opero, pa je spoznala Operelo in Papija, ki sta ji razkrila, koliko truda je potrebno, da opero sploh sestavijo in izpeljejo do konca. Pokazala sta ji zaodrje, ji razlo\xc5\xbeila, kako stvari potekajo. Na lastne o\xc4\x8di je videla ljudi pri delu in \xc5\xa1ele po tem dogodku je Julija znala ceniti opero, celo navdu\xc5\xa1ena je postala nad njo.\n_START_SECTION_\nKratka analiza\n_START_PARAGRAPH_\nPravljica \xc4\x8cude\xc5\xbe v operi je otro\xc5\xa1ka slikanica, v najve\xc4\x8dji meri namenjena operno-baletni vzgoji najmlaj\xc5\xa1ih. Predstavlja tako dogajanje na odru in v zaodrju in otrokom razlo\xc5\xbei veliko glasbenih izrazov._NEWLINE_Pri realizaciji \xc4\x8cude\xc5\xbea v operi so si podali roke izdajatelj SNG Opera in balet Ljubljana, Zalo\xc5\xbeba Rokus in pokrovitelj SKB banka, ki so s skupnim projektom opozorili na nove tr\xc5\xbene pristope na podro\xc4\x8dju kulture._NEWLINE_Operna mi\xc5\xa1ka Operela je dobila ime po skladu za pomo\xc4\x8d umetnikom (ve\xc4\x8d v nadaljevanju), ker pa je pokrovitelj SKB banka, je lete\xc4\x8demu ban\xc4\x8dnemu pra\xc5\xa1i\xc4\x8dku ime Papi, po dobro znani igri SKB banke \xe2\x80\x93 SKB Papi.\n_START_SECTION_\nSklad Operela\n_START_PARAGRAPH_\nV SNG Opera in balet Ljubljana so ustanovili sklad Operela, ki bo skrbel za izobra\xc5\xbeevanje in izpopolnjevanje za poklice v njihovi hi\xc5\xa1i ter \xc5\xa1e druga\xc4\x8de skrbel za podmladek._NEWLINE_Kot pravi vodja sklada Operela Tatjana A\xc5\xbeman , bo \xc5\xa1tipendiranje nadarjenih posameznikov le del dejavnosti sklada; z njim \xc5\xbeelijo zbuditi ponovno zanimanje za izobra\xc5\xbeevanje, izpopolnjevanje in spodbujanje \xc5\xa1olanja vseh profilov umetni\xc5\xa1kih kadrov, ki jih imajo v hi\xc5\xa1i (pevci, in\xc5\xa1trumentalisti, baletniki, kostumografi, scenografi, re\xc5\xbeiserji). \xc5\xa0olali se bodo lahko mladi, ki bodo \xc5\xa1ele stopili na umetni\xc5\xa1ko pot, pa tudi tisti, ki \xc5\xbee ali \xc5\xa1e bodo sodelovali pri oblikovanju produkcije opernega in baletnega repertoarja. Zamisel o skladu Operela se je porodila pred pribli\xc5\xbeno dvema letoma, ko so se za\xc4\x8deli bolj sistemati\xc4\x8dno posve\xc4\x8dati dejavnostim za otroke in mlade.'